Heidi har læst historien om, hvordan danskere raser over folk, der sælger julehjælps-gaverne videre. Hun mener, folk skal tænke sig om før de dømmer andre

Ved du noget? Tip os på sms 1224 (alm. sms-takst) eller send en mail til 1224@eb.dk.

Har du svært ved at få enderne til at hænge sammen derhjemme i julemåneden, så kan du ligesom andre danskere søge om at få julehjælp fra Dansk Folkehjælp.

Det har over 15.500 danskere i år gjort, og 9000 af dem er blevet godkendt, og har dermed modtaget julehjælp.

I dag kunne Ekstra Bladet berette om, hvordan mange danskere har bemærket, at nogle julehjælpsmodtagere sælger deres gavekort videre via grupper på Facebook, og det har skabt stor vrede blandt Ekstra Bladets læsere, hvoraf flere har sendt skærmbilleder af videresalget og udtrykker frustration over, hvordan man kan finde på at optage pladser for andre familier, som er i nød.

- Vi har set, at folk sælger deres gaver videre, selvom vi tydeligt skriver i vores krav, at man ikke må, siger Klaus Nørlem, der er generalsekretær ved Dansk Folkehjælp, til Ekstra Bladet.

En af dem, som har brugt Facebook til at sælge julehjælp-gavekort videre til andre, er er Heidi Mogensen fra Vinderup, der er kontanthjælpsmodtager og mor til to.

- Jeg synes ikke, folk på den måde skal vurdere, hvad folk skal bruge pengene på, siger Heidi Mogensen, som sidste år solgte et gavekort på 800 kroner til Rema 1000.

- Vi solgte det, så vi i stedet kunne købe gaver til børnene for pengene. De havde selv sagt, at de hellere ville have gaver end julemad, forklarer Heidi Mogensen.

- Jeg kan godt forstå, at folk ville blive sure, hvis forældre solgte gavekortene og brugte dem på sådan noget som cigaretter og den slags. Men det kan de jo ikke vide, fortsætter hun.

Heidi Mogensens mand er ligesom hun selv på kontanthjælp, og deres to børn har begge fødselsdag i januar måned. Derfor kan det være svært for den lille jyske familie på fire at få råd til det hele, og derfor har de de seneste tre år både søgt og fået julehjælp fra Dansk Folkehjælp.

- I år har vi fået en slags omvendt julehjælp, hvor vi både har fået maden i en kasse, og et gavekort til Holstebro by. Så i år har vi fået begge dele, og så er der ikke brug for at sælge noget af det, siger Heidi Mogensen til Ekstra Bladet.